Perëndimi fajëson Kievin për dhunën
SHBA dhe BE kanë rënë dakord të vendosin sanksione ndaj zyrtarëve të qeverisë së Ukrainës
Imazhet filmike të forcave speciale të policisë duke vënë në shënjestër të snajperave dhe armëve të tyre automatike, protestuesit në Kiev, kanë ngjallur zemërim të gjerë. Në Uashington, zv/zëdhënësi i Shtëpisë së Bardhë Josh Earnest tha se Shtetet e Bashkuara po shqyrtojnë një shumëllojshmëri hapash për të bërë që qeveria të ndalë dhunën në Ukrainë: Bashkimi Evropian ka vendosur sanksione udhëtimi dhe ekonomike kundër zyrtarëve të nivelit të lartë të Ukrainës, por analisti Steven Pifer, i Institutit Brookings në Uashington, thotë se sanksionet duhet të përfshijnë edhe njerëzit e biznesit, aleatë me presidentin Viktor Janukoviç. Protestat u nxitën nga vendimi i qeverisë ukrainase në nëntor për të refuzuar një marrëveshje politike dhe ekonomike me Evropën, duke nënshkruar në vend të saj një marrëveshje me Rusinë. Analisti Lawrence Korb i Qendrës për Përparim Amerikan thotë se Presidenti rus Vladimir Putin i ka ofruar ish-republikës sovjetike një marrëveshje shumë të mirë. Zoti Korb thotë se vendet perëndimore nuk do të arrijnë përparim të madh në Ukrainë nëse nuk përfshijnë Moskën, e cila mbështet presidentin pro-rus të Ukrainës. Anders Aslund, një ekonomist suedez i Institutit Peterson në Uashington, është dakord se çdo marrëveshje mes Evropës Perëndimore dhe Ukrainës duhet të jetë e pranueshme për Rusinë. Ministri i jashtëm rus Sergej Lavrov akuzoi dje opozitën ukrainase se po përpiqet të nisë një luftë civile. Ai i bëri komentet gjatë një vizite në Bagdad, ndërsa protestuesit në Kiev sulmuan barrikadat e policisë dhe përleshjet vazhduan. Disa analistë paralajmërojnë gjithashtu se Ukraina rrezikon të copëtohet dhe kanë bërë thirrje për veprime që sigurojnë një armëpushim të menjëhershëm, i konsideruar thelbësor për fillimin e një dialogu lidhur me të ardhmen e vendit.